送楊晨當時赴夔漕
作者：呂本中
朝代：宋

paragraphs: 楊侯從舊名籍籍，吳中一見如舊識。
憐我衰頽病已侵，怪我辛勤百無益。
今君遽作巴蜀行，江頭宿昔春水生。
路經三峽不艱阻，遍與疲民問疾苦。
隨身長劍莫輕舞，試伐蛟鼉斬豺虎。
此來人士衆如雨，得君此行慰羈旅。
君但垂情一笑許，勝使區區入州府。
百城因之遂安堵，亦勝無事閑坐否。